pythainlp/thaigov-v2-corpus-22032023 huggingface dataset:
วันอาทิตย์ที่ 2 ตุลาคม 2565
​3 งานเทศกาลนานาชาติของไทย คว้ารางวัลจากเวที IFEA/Haas & Wilkerson Pinnacle Award 2022 เตรียมยกเป็นต้นแบบผลักดันเทศกาลในทุกภูมิภาคดึงนักท่องเที่ยวกระจายสู่ท้องถิ่น
​3 งานเทศกาลนานาชาติของไทย คว้ารางวัลจากเวที IFEA/Haas & Wilkerson Pinnacle Award 2022 เตรียมยกเป็นต้นแบบผลักดันเทศกาลในทุกภูมิภาคดึงนักท่องเที่ยวกระจายสู่ท้องถิ่น
น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่พล.อ.ประยุทธ์ จันทร์โอชา นายกรัฐมนตรีและรมว.กลาโหม มีนโยบายให้การท่องเที่ยวเป็นเครื่องมือในการกระจายรายได้ลงสู่ท้องถิ่น โดยให้หน่วยงานที่เกี่ยวข้องยกระดับทั้งกิจกรรม สินค้า และบริการให้ได้มาตรฐานการท่องเที่ยวที่เป็นสากลเพื่อเป็นแรงดึงดูดนักท่องเที่ยว
ล่าสุด สำนักงานส่งเสริมการจัดประชุมและนิทรรศการ (สสปน.) หรือ TCEB ได้ผลักดันการยกระดับงานเทศกาลต่างๆ ที่มีอยู่จำนวนมากตามความหลากหลายของวัฒนธรรม กระจายอยู่ทุกภูมิภาคของประเทศให้เป็นที่รู้จักของนานาชาติ โดยส่งงานเทศกาลของไทยเข้าประกวดในงานเทศกาลยอดเยี่ยม IFEA/Haas & Wilkerson Pinnacle Award 2022 ซึ่งจัดโดยสมาคมเทศกาลและกิจกรรมระหว่างประเทศ (International Festivals & Events Association : IFEA) มีงานเทศกาลนานาชาติจากทั่วโลกส่งเข้าประกวดใน 73 สาขา
ปรากฏว่ามี 3 เทศกาลนานาชาติของไทยที่ได้รับรางวัลระดับ Bronze(เหรียญทองแดง) จากการประกวดเวทีดังกล่าว ได้แก่ 1)งานเทศกาลดนตรี Bangkok Music City 2563 กรุงเทพมหานคร รับรางวัล Best Virtual Festival/Event 2)งานเทศกาลแห่เทียนพรรษา จ. อุบลราชธานี 2562 รับรางวัล Best Parade และ 3) งานเทศกาลศิลปะ Loei Art Fes จ.เลย 2564 รับรางวัล Best Community Outreach Program
“ผลการประกวดเทศกาลนานาชาติประจำปีนี้ มีการประกาศในงานประชุมสามัญประจำปี IFEA Convention, Expo & Retreat ครั้งที่ 65 ณ เมืองเท็กซัส ประเทศสหรัฐฯ ซึ่งทั้ง 3 รางวัลถือเป็นการการันตีศักยภาพในการจัดงานเทศกาลของไทยและจะเป็นต้นแบบที่ TCEB จะผลักดันให้กับงานเทศกาลอื่น ๆ ในไทยเป็นที่รู้จักในระดับนานาชาติ แสดงให้เห็นถึงความหลากหลายของวัฒนธรรมในไทย และดึงดูดนักท่องเที่ยว ที่กำลังจะเพิ่มขึ้นตามสถานการณ์โควิด19 ที่คลี่คลาย” น.ส.ไตรศุลี กล่าว
น.ส.ไตรศุลี กล่าวว่า ขณะนี้ภาคการท่องเที่ยวของไทยฟื้นตัวโดยต่อเนื่อง เห็นได้จากข้อมูลต่างๆ ที่หน่วยงานเกี่ยวข้องทยอยรายงานออกมา โดยกระทรวงการท่องเที่ยวและกีฬา ระบุถึงสถิติการท่องเที่ยวตั้งแต่วันที่ 1 ม.ค.-21 ก.ย. 65 ว่า มีจำนวนนักท่องเที่ยวระหว่างประเทศสะสม 5,257,196 คน รายได้จากนักท่องเที่ยวสะสม 211,974 คน ขณะที่นักท่องเที่ยวไทยเที่ยวไทยสะสม 98.7 ล้านคน-ครั้ง รายได้จากนักท่องเที่ยวสะสม 432,889 ล้านบาท
ทางด้านสำนักงานการบินพลเรือนแห่งประเทศไทย(กพท.) รายงานถึงแนวโน้มการเดินทางของนักท่องเที่ยวที่เข้าสู่ประเทศไทยเพิ่มขึ้นในระยะต่อไป จากจำนวนที่นั่งโดยสารที่จะมีการเดินทางมาประเทศไทยในช่วงฤดูหนาว(ต.ค.65-มี.ค.66) อยู่ที่ 573,538 ที่นั่งต่อสัปดาห์ เพิ่มขึ้นร้อยละ 74.18 เมื่อเทียบกับช่วงฤดูร้อน(มี.ค.-ต.ค.65) ที่มีจำนวนที่นั่งโดยสารมายังประเทศไทย 329,288 ที่นั่งต่อสัปดาห์ โดยส่วนใหญ่เป็นการโดยสารจากประเทศในแถบเอเชียแปซิฟิก 468,948 ที่นั่งต่อสัปดาห์ เพิ่มขึ้นร้อยละ 82.55 ยุโรป 56,354 ที่นั่งต่อสัปดาห์ เพิ่มขึ้น ร้อยละ 57.77 ตะวันออกกลาง 44,900 ที่นั่งต่อสัปดาห์ เพิ่มขึ้นร้อยละ 30.14 และแอฟริกา 2,414 ที่นั่งต่อสัปดาห์ เพิ่มขึ้นร้อยละ 14.95
วันอาทิตย์ที่ 16 ตุลาคม 2565
รัฐบาลเชิญชวนผู้ปกครอง พาบุตรหลาน 6 เดือน-4 ปี รับวัคซีน ป้องกันโควิด-19 ได้แล้วในโรงพยาบาลทั่วประเทศ เพิ่มภูมิคุ้มกันเด็กเล็กลดเสี่ยงจากแนวโน้มการแพร่ระบาดในต่างประเทศมากขึ้น
รัฐบาลเชิญชวนผู้ปกครอง พาบุตรหลาน 6 เดือน-4 ปี รับวัคซีน ป้องกันโควิด-19 ได้แล้วในโรงพยาบาลทั่วประเทศ เพิ่มภูมิคุ้มกันเด็กเล็กลดเสี่ยงจากแนวโน้มการแพร่ระบาดในต่างประเทศมากขึ้น
วันที่ 16 ต.ค.65 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่รัฐบาลมีนโยบายจัดหาวัคซีนป้องกันโควิด19 เพื่อฉีดให้กับประชาชนทุกกลุ่มให้ครอบคลุมมากที่สุดนั้น ล่าสุดกระทรวงสาธารณสุขได้รับการส่งมอบวัคซีนสำหรับเด็กอายุ 6เดือนถึง 4 ปี จากผู้ผลิตแล้ว และเริ่มฉีดให้เด็กกลุ่มเป้าหมายแล้วตั้งแต่วันที่ 12 ต.ค. 65 เป็นต้นมา
ดังนี้ รัฐบาลเชิญชวนผู้ปกครองพาบุตรหลาน ที่มีอายุ 6 เดือน ถึง 4 ปี เข้ารับการฉีดวัคซีนป้องกันโรคโรควิด-19 โดยกระทรวงสาธารณสุข ได้กระจายวัคซีนไฟเซอร์ฝาสีแดงเข้ม จำนวน 5 แสนโดส ไปยังโรงพยาบาลทั่วประเทศ เรียบร้อยแล้ว โดยมีประสิทธิภาพ มาตรฐาน และความปลอดภัย ได้รับการขึ้นทะเบียนจากสำนักงานคณะกรรมการอาหารและยา(อย.) เมื่อวันที่ 24 ส.ค.65 ผู้ปกครองสามารถลงทะเบียนหรือพาบุตรหลาน เข้ารับบริการฉีดวัคซีนได้ตามความสมัครใจ
น.ส.ไตรศุลี กล่าวว่า เด็กเล็กมีโอกาสสูงในการติดเชื้อโควิด-19 จากกิจกรรมต่างๆ โดยที่ผ่านมาเด็ก 6 เดือน ถึง 4 ปี เป็นกลุ่มที่ยังไม่ได้รับวัคซีน ทำให้ในช่วงการระบาดของโอมิครอนพบว่าเด็กกลุ่มนี้มีการอัตราการป่วยสูงกว่าเด็กโต 3 เท่า และในช่วงปลายปีต่อเนื่องถึงต้นปีกระทรวงสาธารณสุขได้ประเมินว่าอาจจะมีการระบาดในต่างประเทศเพิ่มขึ้น เห็นจากข้อมูลในยุโรป สิงคโปร์ ที่พบผู้ติดเชื้อเพิ่มขึ้น และขณะนี้ประเทศไทยได้เปิดประเทศเต็มที่แล้ว ดังนั้นจึงอยากให้พ่อแม่ผู้ปกครองให้ความสำคัญกับการนำบุตรหลานเข้ารับวัคซีนเพื่อลดความเสี่ยงจากการติดเชื้อ
สำหรับข้อกังวลเรื่องผลข้างเคียงนั้น กรมควบคุมโรคระบุว่าตั้งแต่เริ่มฉีดวัคซีนตั้งแต่วันที่ 12 ต.ค. 65 เป็นต้นมา จำนวนหลายร้อยโดสนั้นยังไม่พบเด็กมีอาการแพ้วัคซีนแต่อย่างใด ในส่วนของต่างประเทศเอง ในสหรัฐฯ มีการฉีดวัคซีนในเด็กเล็กและติดตามล้านกว่าโดส พบว่ามีผลข้างเคียงน้อยกว่าเด็กโต ไม่มีอาการแทรกซ้อนรุนแรงถึงเสียชีวิต
น.ส.ไตรศุลี กล่าวว่า วัคซีนโควิด 19 สำหรับเด็กอายุ 6 เดือนถึง 4 ปี มีขนาด 3 ไมโครกรัม ปริมาณ 0.2 มิลลิลิตร ฉีดจำนวน 3 เข็ม ระยะห่างเข็มแรกกับเข็มสอง 4 สัปดาห์ และระยะห่างเข็มสามอีก 8 สัปดาห์ สามารถให้พร้อมกับวัคซีนชนิดอื่นได้ในวันเดียวกัน หรือห่างกันเท่าใดก็ได้ โดยสถานที่ฉีดได้จัดจุดบริการแยกจากกลุ่มวัยอื่น เพื่อป้องกันความสับสนในการใช้วัคซีน ผู้ปกครองสามารถติดต่อพาบุตรหลานไปรับวัคซีนได้ที่สถานพยาบาลทุกระดับ รวมทั้ง รพ.สต. ตามที่คณะกรรมการโรคติดต่อจังหวัดกำหนด สอบถามข้อมูลได้ที่ 1422 สายด่วนกรมควบคุมโรค
วันอังคารที่ 11 ตุลาคม 2565
ก.แรงงาน จับมือ สถาบันคุณวุฒิวิชาชีพ พัฒนากำลังแรงงานเทียบมาตรฐานคุณวุฒิแห่งชาติ
กระทรวงแรงงาน  โดยกรมพัฒนาฝีมือแรงงาน จับมือสถาบันคุณวุฒิวิชาชีพ (องค์การมหาชน) บูรณาการฝึกอบรม จัดทำมาตรฐานฝีมือแรงงานและมาตรฐานอาชีพ เพื่อพัฒนากำลังแรงงาน
วันศุกร์ที่ 21 ตุลาคม 2565
ศธ. กำชับสถานศึกษาใช้มาตรการเข้มข้น สกัดยาเสพติด – อาวุธปืนเข้าโรงเรียน
.....
กระทรวงศึกษาธิการ (ศธ.) ขานรับนโยบายนายกรัฐมนตรี ในการกำหนดมาตรการเร่งด่วนเพื่อแก้ไขปัญหายาเสพติดและอาวุธปืน พร้อมกำชับให้สถานศึกษาดูแลเด็กและเยาวชน ไม่ให้ยุ่งเกี่ยวกับยาเสพติดและอาวุธปืนให้เข้มข้นขึ้น โดยใช้กลไกตามนโยบายความปลอดภัยในสถานศึกษา ใช้หลักการทำเด็กให้เข้มแข็ง และจัดสภาพแวดล้อมให้เอื้อต่อการเรียนรู้ เน้นป้องกัน ปลูกฝัง และปราบปราม
.
-มาตรการป้องกัน คือ วิเคราะห์นักเรียนเป็นรายบุคคล พิจารณานักเรียนกลุ่มเสี่ยง และสร้างเครือข่ายเฝ้าระวังทั้งในสถานศึกษาและชุมชน ดูแลพฤติกรรมอย่างต่อเนื่อง และทบทวนใช้มาตรการสุ่มตรวจปัสสาวะนักเรียนกลุ่มเสี่ยง เพื่อค้นหาว่าเข้าไปยุ่งเกี่ยวกับยาเสพติดด้วยหรือไม่
.
-มาตรการปลูกฝัง คือ สร้างความรู้ ความเข้าใจถึงโทษภัย และผลกระทบของยาเสพติด การจัดกิจกรรมต่อต้านยาเสพติด เพื่อส่งเสริมความคิด วิเคราะห์ และสนองต่อความสนใจของนักเรียน
.
-มาตรการปราบปราม ให้สถานศึกษาใช้ระเบียบวินัยในสถานศึกษาอย่างเข้มข้น โดยแต่งตั้งคณะกรรมการสถานศึกษา คัดกรองกลุ่มเสี่ยง ประสานเครือข่ายที่เกี่ยวข้อง เพื่อมีส่วนร่วมแก้ปัญหา และประสานส่งต่อในกรณีที่เกินกว่าขอบเขตอำนาจหน้าที่ของสถานศึกษา
.
พร้อมตั้งเป้าหมายจัดให้มีนักดูแลสุขภาพจิตในโรงเรียนให้มากขึ้น ประสานความร่วมมือกับเครือข่ายด้านสาธารณสุข ติดตามการดูแล บำบัด รักษาของนักเรียนอย่างต่อเนื่อง
#ไทยคู่ฟ้า #สื่อสารรัฐบาลไทย
-------------------
วันจันทร์ที่ 10 ตุลาคม 2565
นายกรัฐมนตรี ตรวจราชการ จ.เพชรบูรณ์
วันพฤหัสบดีที่ 6 ตุลาคม 2565
ต่อจากนี้ไป ขอเชิญรับฟังไทยคู่ฟ้า
พลเอก ประยุทธ์ จันทร์โอชา นายกรัฐมนตรี ตรวจราชการ จ.เพชรบูรณ์ ในวันนี้(6ต.ค.65)
เพื่อติดตามการทำงานของเจ้าหน้าที่ในการบริหารสถานการณ์น้ำ แก้ปัญหาอุทกภัย
และช่วยเหลือบรรเทาความเดือดร้อนแก่ประชาชน และตรวจเยี่ยมให้กำลังใจประชาชนผู้ประสบอุทกภัย
ในพื้นที่หมู่ 11 ต.ตาลเดี่ยว อ.หล่มสัก และเขตพื้นที่เศรษฐกิจเทศบาลเมืองหล่มสัก ทั้งนี้
นายกรัฐมนตรีได้มอบนโยบายให้องค์กรปกครองส่วนท้องถิ่นที่ประสบอุทกภัยบูรณาการความร่วมมือในพื้นที่เร่
งแก้ไขสถานการณ์ โดยจะต้องสร้างการรับรู้แผนในการบริหารสถานการณ์น้ำ การให้ความช่วยเหลือ
และผลการดำเนินงานแก่ประชาชนอย่างทั่วถึง รวดเร็ว ผ่านช่องทางต่าง ๆ
ซึ่งจะต้องมีแผนสำรองด้านการสื่อสารในกรณีที่ไฟฟ้าใช้การไม่ได้ด้วย
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพฤหัสบดีที่ 1 กันยายน 2565
รฟท. ร่วมกับ มูลนิธิช่วยคนตาบอดแห่งประเทศไทย ในพระบรมราชินูปถัมภ์  จัดกิจกรรม “รถไฟไทย ใคร ๆ ก็เที่ยวได้”
แบ่งปันความสุขให้แก่น้อง ๆ โรงเรียนสอนคนตาบอดกรุงเทพ
เมื่อวันที่ 31 สิงหาคม 2565 การรถไฟแห่งประเทศไทย (รฟท.) กระทรวงคมนาคม ร่วมกับ มูลนิธิช่วยคนตาบอดแห่งประเทศไทยในพระบรมราชินูปถัมภ์ จัดกิจกรรม “รถไฟไทย ใคร ๆ ก็เที่ยวได้” นำคณะครูและนักเรียนจากโรงเรียนสอนคนตาบอดกรุงเทพ นั่งรถไฟ สัมผัสธรรมชาติ เส้นทางกรุงเทพ - กาญจนบุรี เพื่อส่งเสริมการศึกษานอกห้องเรียน ผ่านการเดินทางด้วยรถไฟ โดยมีนายนิรุฒ มณีพันธ์ ผู้ว่าการรถไฟแห่งประเทศไทย พร้อมด้วยคณะผู้บริหาร รฟท. และคณะผู้บริหารจากมูลนิธิช่วยคนตาบอดแห่งประเทศไทย ในพระบรมราชินูปถัมภ์ เข้าร่วมกิจกรรม
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์รฟท. เปิดเผยว่า ความร่วมมือในการจัดกิจกรรม “รถไฟไทย ใคร ๆ ก็เที่ยวได้” เกิดขึ้นมาจากแนวคิดของ นายนิรุฒ มณีพันธ์ ผู้ว่าการ รฟท.ที่ต้องการนำบริการของรฟท. เข้าไปมีส่วนช่วยดูแลรับผิดชอบต่อสังคม และส่งเสริมให้ประชาชนคนไทยทุกคน ได้มีโอกาสเข้าถึงการใช้บริการรถไฟได้อย่างเท่าเทียมกัน โดยในกิจกรรมครั้งนี้ ได้มีการพาน้อง ๆ นักเรียนที่มีความบกพร่องทางการเห็น จากโรงเรียนสอนคนตาบอดกรุงเทพ จำนวน 117 คน นั่งรถไฟไปสัมผัสธรรมชาติและร่วมเรียนรู้ประวัติศาสตร์ในเส้นทางกรุงเทพ - กาญจนบุรี ภายใต้แนวคิด การปลูกฝังให้น้อง ๆ ได้เรียนรู้ในเรื่อง ชาติ ศาสนา พระมหากษัตริย์ และประวัติศาสตร์ที่สำคัญ เพื่อยกระดับการศึกษา พัฒนาทักษะ ด้วยการเรียนรู้นอกสถานที่
“กิจกรรมครั้งนี้ รฟท. ได้จัดขึ้นเพื่อต้องการมอบความสุขให้แก่เด็กและเยาวชนผู้ที่มีความบกพร่องทางการเห็น ได้มีประสบการณ์ในการเดินทางท่องเที่ยว เรียนรู้ธรรมชาติ และสิ่งรอบตัว ผ่านการนั่งรถไฟ ซึ่งจะช่วยให้รู้จักกับสถานีรถไฟ ตู้โดยสาร ไปจนถึงสถานที่ท่องเที่ยวสำคัญที่มีประวัติที่น่าสนใจ ด้วยการเริ่มต้นจากการพาน้อง ๆ เยี่ยมชมสถานีกรุงเทพ (หัวลำโพง) แลนด์มาร์คที่สำคัญของประเทศ ซึ่งเต็มไปด้วยประวัติศาสตร์และเรื่องราววิถีชีวิตคนไทยตั้งแต่อดีตจนถึงปัจจุบัน รวมถึงองค์พระปฐมเจดีย์ จังหวัดนครปฐม สะพานข้ามแม่น้ำแคว ศาลเจ้าพ่อหลักเมือง พระบรมราชานุสาวรีย์ พระบาทสมเด็จพระนั่งเกล้าเจ้าอยู่หัว รัชกาลที่ 3 และสะพานสกายวอล์ก ริมแม่น้ำแควใหญ่ แลนด์มาร์คแห่งใหม่ของจังหวัดกาญจนบุรี
นายเอกรัช กล่าวต่อว่า การนำคณะเดินทางด้วยรถไฟครั้งนี้ ทำให้เด็กและเยาวชนที่มีความบกพร่องทางการเห็นได้มีโอกาสออกไปเรียนรู้โลกกว้าง เสริมสร้างประสบการณ์ชีวิตจากโลกภายนอก ตลอดจนช่วยสร้างภูมิคุ้มกัน ความเชื่อมั่น และการเห็นคุณค่าในตัวเอง ตลอดจนเป็นการเสริมสร้างภาพลักษณ์ คุณภาพชีวิตที่ดีให้แก่เด็กและเยาวชน ซึ่งเป็นไปตามเจตนารมย์ของรฟท. ที่มีความห่วงใยและมุ่งมั่นที่จะยกระดับคุณภาพชีวิต และบริการเดินทางขนส่งทางรางที่ดีแก่พี่น้องประชาชนคนไทยทุกคน
วันศุกร์ที่ 9 กันยายน 2565
ผู้ตรวจดีอีเอส ติดตามความคืบหน้าโครงการสำคัญและโครงการโรงเรียนโค้ดดิ้งพัฒนา STEM  ในพื้นที่ จ.สงขลา
ผู้ตรวจดีอีเอส ติดตามความคืบหน้าโครงการสำคัญและโครงการโรงเรียนโค้ดดิ้งพัฒนา STEM
ในพื้นที่ จ.สงขลา
เมื่อวันที่7- 8กันยายน2565พ.ต.อ.ดร.อัครพลบุณโยปัษฎัมภ์ผู้ตรวจราชการกระทรวงดิจิทัลเพื่อเศรษฐกิจและสังคมได้ลงพื้นที่ตรวจราชการตามแผนการตรวจราชการประจำปีงบประมาณพ.ศ. 2565ณจังหวัดสงขลาโดยเข้าพบหารือข้อราชการกับนายเจษฎาจิตรัตน์ผู้ว่าราชการจังหวัดสงขลาและประชุมร่วมกับหัวหน้าหน่วยงานสังกัดกระทรวงฯในพื้นที่เพื่อตรวจเยี่ยมให้กำลังใจและรับฟังสรุปผลการดำเนินงานสำคัญรวมถึงปัญหา/อุปสรรคในการดำเนินงานต่างๆรวมทั้งได้ตรวจเยี่ยมการดำเนินงานโครงการเรียนโค้ดดิ้งพัฒนาSTEMที่โรงเรียนบ้านกำแพงเพชรหมู่ที่1ตำบลท่าชะมวงอำเภอรัตภูมิและศูนย์ดิจิทัลชุมชนกศน.ตำบลพะวงอำเภอเมืองสงขลา
************
วันจันทร์ที่ 3 ตุลาคม 2565
กรุงไทยจัดโปรเด็ด เอาใจลูกค้าใหม่ EEC ซื้อ-ขาย FX รับ Voucher สูงสุด 15,000 บาท
ธนาคารกรุงไทยสนับสนุนผู้ประกอบการในพื้นที่เขตพัฒนาพิเศษภาคตะวันออก (EEC) เพื่อผลักดันการลงทุนในประเทศให้เติบโตเต็มศักยภาพ ติดปีกให้ธุรกิจใน EEC ด้วยโปรโมชันพิเศษสำหรับลูกค้าใหม่ที่ใช้บริการซื้อขายเงินตราต่างประเทศ ในเขตพื้นที่ EEC 5 จังหวัด
ธนาคารกรุงไทย เดินหน้าสนับสนุนการลงทุนระหว่างประเทศ มุ่งนำเทคโนโลยีและนวัตกรรมทางการเงินครบวงจร สนับสนุนผู้ประกอบการในพื้นที่เขตพัฒนาพิเศษภาคตะวันออก (EEC) เพื่อผลักดันการลงทุนในประเทศให้เติบโตเต็มศักยภาพ ติดปีกให้ธุรกิจใน EEC ด้วยโปรโมชันพิเศษสำหรับลูกค้าใหม่ที่ใช้บริการซื้อขายเงินตราต่างประเทศ ในเขตพื้นที่ EEC 5 จังหวัด ได้แก่ ฉะเชิงเทรา ชลบุรี ระยอง จันทบุรี และตราด ให้สิทธิรับบัตรกำนัลสูงสุด 15,000 บาท พิเศษสุดสำหรับลูกค้าบุคคลธรรมดา และนิติบุคคลที่ประกอบธุรกิจในเขตพื้นที่ EEC โดยเป็นลูกค้าใหม่ตั้งแต่วันที่ 1 ตุลาคม – 31 ธันวาคม 2565 และทำธุรกรรมซื้อขายเงินตราต่างประเทศประเภท FX และ FX Option ผ่านเจ้าหน้าที่ห้องค้าเงิน (Global Markets FX Sales) ที่พร้อมอำนวยความสะดวก หรือ ผ่านระบบการซื้อขายเงินตราต่างประเทศออนไลน์ (SmartFX) แอปพลิเคชันที่ให้บริการซื้อ-ขายเงินตราต่างประเทศเต็มรูปแบบแบบเรียลไทม์ (โปรโมชันนี้ไม่รวมยอดซื้อ-ขายผ่านระบบ Krungthai Next และการซื้อขายธนบัตรต่างประเทศ (Banknotes))
สำหรับลูกค้าที่ใช้บริการซื้อขายเงินตราต่างประเทศตามเงื่อนไขที่กำหนด และมีปริมาณการทำธุรกรรม ระหว่างวันที่ 1 ตุลาคม - 31 ธันวาคม 2565 โดยธุรกรรมประเภท FX ยอดสะสมทุก 100,000 ดอลลาร์สหรัฐ จะได้รับบัตรกำนัลมูลค่า 500 บาท และลูกค้าที่ใช้บริการซื้อขายเงินตราต่างประเทศ ประเภท FX Option ที่มียอดธุรกรรมทุก 50,000 ดอลลาร์สหรัฐ จะได้รับบัตรกำนัลมูลค่า 500 บาท ให้สิทธิรับบัตรกำนัลมูลค่าสูงสุดถึง 15,000 บาท จากธุรกรรมทั้ง 2 ประเภท โดยมีจำนวนจำกัด ผู้ที่สนใจสามารถลงทะเบียนและศึกษารายละเอียดได้ที่ https://krungthai.com/link/smart-fx-for-eec-new-pr-news หรือ สแกน QR Code พร้อมกรอกข้อมูลส่วนตัว โดยธนาคารจะติดต่อกลับไปยืนยันสิทธิผ่านทางอีเมลหรือจดหมาย สอบถามข้อมูลเพิ่มเติมได้ที่ Krungthai Contact Center 02-111-1111 หรือ อีเมล [emailprotected]
วันอังคารที่ 1 พฤศจิกายน 2565
ชาวประมงเฮ! ครม.อนุมัติโครงการสินเชื่อเพื่อเสริมสภาพคล่องผู้ประกอบการประมง ระยะที่ 2 วงเงินสินเชื่อ 5,000 ล้านบาท ดอกเบี้ยต่ำเข้าถึงง่าย
ชาวประมงเฮ! ครม.อนุมัติโครงการสินเชื่อเพื่อเสริมสภาพคล่องผู้ประกอบการประมง ระยะที่ 2 วงเงินสินเชื่อ 5,000 ล้านบาท ดอกเบี้ยต่ำเข้าถึงง่าย
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 1 พฤศจิกายน2565 ว่า ครม.อนุมัติโครงการสินเชื่อเพื่อเสริมสภาพคล่องผู้ประกอบการประมง ระยะที่ 2 วงเงินสินเชื่อ 5,000 ล้านบาท พร้อมอนุมัติกรอบวงเงินในการดำเนินการโครงการและค่าชดเชยดอกเบี้ย รวม 1,050.5 ล้านบาท ตามที่กระทรวงเกษตรและสหกรณ์เสนอ เพื่อสนับสนุนสินเชื่อดอกเบี้ยต่ำให้ผู้ประกอบการประมงพาณิชย์และประมงพื้นบ้าน ใช้เป็นเงินทุนในการปรับปรุงเครื่องมือและอุปกรณ์ในการทำประมง
โครงการสินเชื่อเพื่อเสริมสภาพคล่องผู้ประกอบการประมง ระยะที่ 2 นี้ เป็นโครงการต่อเนื่องจากระยะที่ 1 โดยมีรายละเอียดโครงการใกล้เคียงกับ ระยะที่ 1 แต่มีการปรับเงื่อนไขใหม่ อาทิ ผู้ที่ได้รับสินเชื่อจากโครงการระยะที่ 1 แล้ว จะไม่สามารถขอรับสินเชื่อจากโครงการระยะที่ 2 ได้ เว้นแต่ชำระสินเชื่อทั้งหมดของ ระยะที่ 1 เรียบร้อยแล้ว เป็นต้น ส่วนรายละเอียดและเงื่อนไขอื่นๆ ยังคงเดิม อาทิ 1.คุณสมบัติผู้ประกอบการประมงที่เข้าร่วมโครงการ เช่น มีสัญชาติไทย ครอบครองเรือประมงที่มีทะเบียนเรือไทย มีใบอนุญาตทำการประมงพาณิชย์ มีประสบการณ์มาแล้วไม่น้อยกว่า 1 ปี เป็นต้น 2.ขนาดเรือประมงและวงเงินกู้ เรือประมงขนาดตั้งแต่ 60 ตันกรอสขึ้นไป กู้ได้รายละไม่เกิน 10 ล้านบาท ยื่นกู้กับธนาคารออมสิน ส่วนเรือประมงขนาดน้อยกว่า 60 ตันกรอส กู้ได้รายละไม่เกิน 5 ล้านบาท ยื่นกู้กับธนาคารเพื่อการเกษตรและสหกรณ์การเกษตร 3.อัตราดอกเบี้ยร้อยละ 7 ต่อปี โดยเก็บจากผู้กู้ร้อยละ 4 ต่อปี และรัฐบาลชดเชยให้ร้อยละ 3 ต่อปี มีระยะเวลาชำระเงินกู้ 7 ปี สำหรับวงเงินสินเชื่อโครงการ จำนวน 5,000 ล้านบาท แบ่งเป็น ธนาคารออมสิน วงเงิน 2,000 ล้านบาท และธนาคารเพื่อการเกษตรและสหกรณ์การเกษตร วงเงิน 3,000 ล้านบาท
วันจันทร์ที่ 10 ตุลาคม 2565
นายกฯ สั่งการเร่งระดมกวาดล้างอาวุธปืนอย่างจริงจัง สร้างความเชื่อมั่นและความปลอดภัยให้กับประชาชน
นายกฯ สั่งการเร่งระดมกวาดล้างอาวุธปืนอย่างจริงจัง สร้างความเชื่อมั่นและความปลอดภัยให้กับประชาชน
วันที่ 10 ตุลาคม 2565 นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม สั่งการผู้บัญชาการตำรวจแห่งชาติ และทุกหน่วยงานที่เกี่ยวข้องระดมกำลังกวาดล้างความผิดเกี่ยวกับอาวุธปืนอย่างต่อเนื่อง รวมทั้งเปิดให้ประชาชนเข้ามามีส่วนร่วมด้วยในการแจ้งเบาะแส อาวุธปืน เครื่องกระสุน หรือวัตถุระเบิดที่สายด่วน 191 และสายด่วน 1599 หรือเบอร์ตำรวจประสานงานชุมชน ได้ตลอด 24 ชม. ทั้งนี้ เพื่อร่วมมือกันทุกภาคส่วน ป้องกันและแก้ปัญหาความผิดเกี่ยวกับอาวุธปืนอย่างจริงจัง ให้เกิดผลเป็นรูปธรรมอย่างยั่งยืน สร้างความปลอดภัยและความเชื่อมั่นให้กับประชาชน
นายอนุชาฯ กล่าวว่าจากข้อมูลของสำนักงานตำรวจแห่งชาติ พบว่าปัจจุบันมักมีการใช้อาวุธปืนในการก่อเหตุอาชญากรรมสะเทือนขวัญ สร้างความสูญเสียแก่ชีวิตและทรัพย์สิน และสร้างความหวาดกลัวให้กับประชาชนเป็นอย่างยิ่ง นายกรัฐมนตรีตระหนักถึงปัญหาที่เกิดขึ้นซึ่งเป็นปัญหาเร่งด่วนที่ต้องดำเนินการโดยเร็ว ล่าสุดนายกรัฐมนตรีได้สั่งการให้สำนักงานตำรวจแห่งชาติเร่งรัดปราบปรามผู้กระทำความผิดเกี่ยวกับอาวุธปืนอย่างเร่งด่วนและต่อเนื่อง เพื่อสร้างความเชื่อมั่นและความปลอดภัยให้กับประชาชน ซึ่งสำนักงานตำรวจแห่งชาติและหน่วยงานที่เกี่ยวข้องได้รับข้อสั่งการนายกรัฐมนตรีไปปฏิบัติแล้ว
นายอนุชาฯ กล่าวต่อไปว่า สำนักงานตำรวจแห่งชาติมีมาตรการสำคัญในการปราบปรามอาวุธปืนโดยจะมุ่งเน้นไปที่บุคคลผู้ได้รับอนุญาตให้มีและใช้อาวุธปืน แต่มีความประพฤติไม่เรียบร้อย หรือมีพฤติกรรมเป็นภัยต่อสังคม ต้องสืบสวนติดตามพฤติกรรมในเชิงลึก สามารถแจ้งให้นายทะเบียนเพิกถอนใบอนุญาตได้ อีกทั้งจะมีการตรวจค้นกลุ่มเสี่ยง อาทิ กลุ่มวัยรุ่น เด็กแว้นที่มีพฤติกรรมชอบพกพาอาวุธปืนในที่สาธารณะ และชอบยิงปืน นักเลงอันธพาล ที่มีพฤติกรรมก่อความวุ่นวาย ก่อความเดือดร้อน รำคาญ บุคคลที่พกพาอาวุธปืนติดตามผู้มีอิทธิพล ผู้กว้างขวาง ผู้ประมูลรับเหมางานรายใหญ่ รวมไปถึงบุคคลที่ปล่อยเงินกู้นอกระบบ ผู้ติดตามทวงหนี้ บุคคลพ้นโทษ บุคคลที่ถูกปล่อยตัวชั่วคราวในความผิดเกี่ยวกับอาวุธปืน หรือความผิดอื่นโดยใช้อาวุธปืนในการกระทำความผิด บุคคลที่มีพฤติกรรม หรือลักลอบผลิต จำหน่าย หรือขายอาวุธปืนทางอินเทอร์เน็ต (Online) ตลอดจนบุคคลที่เกี่ยวข้องกับยาเสพติดโดยเฉพาะผู้ผลิต ผู้จำหน่าย รายใหญ่ และผู้มีประวัติถูกจับกุมในความผิดเกี่ยวกับยาเสพติดซ้ำซาก
“นอกจากนี้ ยังจะมีการตรวจค้นจับกุมแหล่งค้า ผลิต ซุกซ่อนอาวุธที่ผิดกฎหมาย แหล่งอบายมุข แหล่งมั่วสุม สถานบริการ กำหนดจุดตรวจ จุดสกัด และตั้งด่านตรวจค้นบุคคล ยานพาหนะ สกัดกั้นการลักลอบขนส่งอาวุธที่ผิดกฎหมาย ทั้งทางบกและทางน้ำ สุ่มตรวจ ค้นสัมภาระรถโดยสารสาธารณะ สกัดกั้นการลักลอบซื้อขาย นำเข้า และส่งออกอาวุธผิดกฎหมายตามแนวชายแดน การปราบปรามการค้าอาวุธข้ามชาติ อีกทั้งขณะนี้ ผู้บัญชาการตำรวจแห่งชาติได้สั่งการให้ตั้งศูนย์ปฏิบัติการและควบคุมสั่งการในเรื่องนี้ ทั้งในระดับสถานี กองบังคับการ และกองบัญชาการ เพื่อบริหารจัดการคดีไม่ให้เกิดความซ้ำซ้อน วางระบบการประสานงาน และส่งต่อข้อมูลอย่างรวดเร็วและมีประสิทธิภาพ รวมถึงให้ผู้บังคับบัญชาทุกระดับ กวดขันควบคุมการปฏิบัติของผู้ใต้บังคับบัญชาอย่างใกล้ชิด” นายอนุชาฯ กล่าว
วันอังคารที่ 20 กันยายน 2565
ครม. ไฟเขียว! ปรับลดส่งเงินสมทบกองทุนประกันสังคม เป็นเวลา 3 เดือน ตั้งแต่ ต.ค. - ธ.ค. 65 ลดภาระนายจ้าง เพิ่มสภาพคล่องผู้ประกันตน
.....
ที่ประชุม ครม. (20 ก.ย. 65) เห็นชอบลดอัตราเงินสมทบสำหรับนายจ้างและลูกจ้างผู้ประกันตนที่ต้องจ่ายเข้ากองทุนประกันสังคม เป็นเวลา 3 เดือน โดยให้มีผลตั้งแต่เดือนต.ค. – ธ.ค. 65 เพื่อช่วยเหลือแบ่งเบาภาระนายจ้างและผู้ประกันตนในสถานการณ์ปัจจุบัน
.
โดยรัฐบาลจ่ายสมทบในอัตราเท่าเดิมที่ 2.75% ของค่าจ้างผู้ประกันตน ส่วนนายจ้างและผู้ประกันตน ม.33 จากเดิมจ่ายฝ่ายละ 5% ลดเหลือฝ่ายละ 3%
.
ส่วนผู้ประกันตน ม.39 ให้ปรับลดอัตราจ่ายเงินสมทบจากเดิมในอัตราเดือนละ 432 บาท ลดลงเหลือ 240 บาท/เดือน
#ไทยคู่ฟ้า#ร่วมต้านโควิด19
-------------------
วันศุกร์ที่ 21 ตุลาคม 2565
กรมทางหลวงพร้อมอำนวยความสะดวกปลอดภัยในช่วงวันหยุดยาว ระหว่างวันที่ 22 - 24 ตุลาคมนี้
ให้บริการที่พักริมทาง 8 จุด บนทางหลวงพิเศษระหว่างเมืองหมายเลข 7 และ 9 ตลอดเส้นทาง ตามนโยบายของรัฐมนตรีว่าการกระทรวงคมนาคม
กรมทางหลวง (ทล.) กระทรวงคมนาคม โดยกองทางหลวงพิเศษระหว่างเมือง พร้อมอำนวยความสะดวกปลอดภัยให้ประชาชนในช่วงวันหยุดยาว ระหว่างวันที่ 22 - 24 ตุลาคม 2565 โดยให้บริการที่พักริมทาง 8 จุด บนทางหลวงพิเศษระหว่างเมืองหมายเลข 7 (M7) และหมายเลข 9 (M9) ตลอดเส้นทาง ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม โดยมีรายละเอียดดังนี้
- มอเตอร์เวย์ขาออก ประกอบด้วย จุดพักรถทับช้าง 1 (Rest Stop) กม. ที่ 49+250 จุดพักรถลาดกระบัง 1 (Rest Stop) กม. ที่ 21+600 สถานที่บริการทางหลวง (Service Area) บางปะกง 1 กม. ที่ 49+300 และจุดพักรถหนองรี 1 (Rest Stop) กม. ที่ 71+700
- มอเตอร์เวย์ขาเข้า ประกอบด้วย จุดพักรถทับช้าง 2 (Rest Stop) กม. ที่ 48+300 จุดพักรถลาดกระบัง 2 (Rest Stop) กม. ที่ 21+800 สถานที่บริการทางหลวง (Service Area) บางปะกง 2 กม. ที่ 49+300 และจุดพักรถหนองรี 2 (Rest Stop) กม. ที่ 73+300
ทั้งนี้ หากประชาชนต้องการสอบถามข้อมูลการเดินทางเพิ่มเติมหรือแจ้งเหตุด่วนเหตุร้ายระหว่างเดินทาง สามารถติดต่อได้ที่สายด่วนกรมทางหลวง โทร. 1586 (โทรฟรีทุกเครือข่ายตลอด 24 ชั่วโมง) สายด่วนมอเตอร์เวย์ โทร. 1586 กด 7
วันจันทร์ที่ 19 กันยายน 2565
วธ. เร่งขับเคลื่อน Soft Power กระตุ้นเศรษฐกิจ สร้างภาพลักษณ์ประเทศที่ร่ำรวยวัฒนธรรม และทรงอิทธิพลของโลก
.....
นายอิทธิพล คุณปลื้ม รมว.วัฒนธรรม (วธ.) เผยถึงนโยบายส่งเสริมการใช้ Soft Power เพื่อเป็นเครื่องมือพัฒนาประเทศ โดยได้เร่งขับเคลื่อนแผนงาน Soft Power ทั้งวัฒนธรรมไทย เครื่องแต่งกายชุดไทย อาหารไทยให้เป็นที่รู้จัก เสริมสร้างภาพลักษณ์ที่ดี ส่งเสริมการท่องเที่ยวของไทย ช่วยฟื้นฟูเศรษฐกิจของประเทศ
.
ผ่านกิจกรรมต่าง ๆ เช่น โครงการเที่ยวชุมชน ยลวิถี และคัดเลือก 10 สุดยอดชุมชนต้นแบบ พัฒนาแอปพลิเคชัน “เที่ยวเท่ ๆ เสน่ห์เมืองไทย” ที่ให้บริการสืบค้นข้อมูลเส้นทางท่องเที่ยวและชุมชนยลวิถี 76 จังหวัด, ยกระดับเทศกาลประเพณีสู่ระดับชาติและนานาชาติ, เสนอแหล่งวัฒนธรรมเพื่อขึ้นทะเบียนมรดกโลกขององค์การยูเนสโก, จัดงานด้านวัฒนธรรมระหว่างประเทศ, ส่งเสริมอุตสาหกรรมวัฒนธรรมและเศรษฐกิจสร้างสรรค์ ด้านอาหาร แฟชั่น ภาพยนตร์ ศิลปะการต่อสู้/มวยไทย เทศกาลประเพณี และอุตสาหกรรม คอนเทนต์
.
จากการดำเนินงาน สร้างรายได้จากสินค้าและบริการทางวัฒนธรรม อาทิ สินค้าวัฒนธรรมและอุตสาหกรรมวัฒนธรรมสร้างสรรค์กว่า 1.45 ล้านล้านบาท/ การส่งออกอาหารไทยกว่า 1.1 ล้านล้านบาท เป็นอันดับ 13 ของโลก/ ผ้าไทยกว่า 8.5 พันล้านบาท/ อุตสาหกรรม Content สร้างรายได้ 200,000 ล้านบาทต่อปี เป็นอันดับ 1 ของอาเซียน/ การเที่ยวชุมชนยลวิถี” 786 ล้านบาท/ปี และการถ่ายทำภาพยนตร์ต่างประเทศในไทย ปี 64 จำนวน 5,000 ล้านบาท รวมถึงสร้างภาพลักษณ์เป็นประเทศที่มีอิทธิพลทางวัฒนธรรมเป็นลำดับที่ 7 ของโลก อีกด้วย
.
อ่านเพิ่มเติม คลิกhttps://www.thaigov.go.th/news/contents/details/59131
#ไทยคู่ฟ้า#ร่วมต้านโควิด19
-------------------
วันศุกร์ที่ 9 กันยายน 2565
ปรับโฉม “รถไฟ KIHA 183” สำเร็จแล้ว 3 คัน! เตรียมเปิดรับฟังความคิดเห็นจาก ปชช. ร่วมกำหนดเส้นทาง มุ่งให้ ปชช. ได้รับประโยชน์อย่างเต็มที่
.....
รถดีเซลรางปรับอากาศ รุ่น KIHA 183 จำนวน 17 คัน ที่รัฐบาลไทย โดยการรถไฟแห่งประเทศไทยได้รับมอบจาก บริษัท Hokkaido Railway Company (JR HOKKAIDO) เมื่อวันที่ 13 ธ.ค. 64 ที่ผ่านมา โดยไม่มีค่าใช้จ่ายนั้น
.
ปัจจุบัน การรถไฟแห่งประเทศไทยได้ปรับปรุงรถดีเซลรางปรับอากาศดังกล่าว สำเร็จแล้ว 3 คัน และดำเนินการทดลองเดินรถจาก “เส้นทางสถานีมักกะสัน - ฉะเชิงเทรา - กรุงเทพฯ" เป็นครั้งแรกเมื่อ 6 ก.ย. 65 ผลปรากฏว่าเป็นไปด้วยความเรียบร้อยดี และทำความเร็วสูงสุดได้ 100 กม./ชม.
.
ขั้นตอนต่อไป จะเข้าสู่กระบวนการ “รับฟังความคิดเห็นจากประชาชน” เพื่อกำหนดเส้นทางก่อนให้บริการ สำหรับคันที่เหลือจะเร่งปรับปรุงให้เสร็จตามแผนที่วางไว้ คาดว่าสามารถเปิดให้บริการในปลายปี 65 และให้บริการอย่างเต็มรูปแบบปลายปี 66
.
รัฐบาลมีความยินดีที่การดำเนินการปรับปรุงรถไฟเป็นผลสำเร็จ โดยมุ่งหวังให้ประชาชนได้รับความสะดวกและความปลอดภัยจากการใช้บริการ ยังเป็นการส่งเสริมการท่องเที่ยว ซึ่งจะช่วยกระตุ้นเศรษฐกิจในประเทศได้
#ไทยคู่ฟ้า#ร่วมต้านโควิด19
-------------------
วันอาทิตย์ที่ 11 กันยายน 2565
รัฐบาลเร่งผลักดันมวยไทยสู่เวทีโลก ต่อยอดกีฬาไทยให้เป็นที่นิยมในระดับนานาชาติ เพิ่มมูลค่าทางเศรษฐกิจให้ประเทศ
รัฐบาลเร่งผลักดันมวยไทยสู่เวทีโลก ต่อยอดกีฬาไทยให้เป็นที่นิยมในระดับนานาชาติ เพิ่มมูลค่าทางเศรษฐกิจให้ประเทศ
วันที่​ 11​ กันยายน​ 2565​ นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เผยว่า รัฐบาลสนับสนุนการจัดทำแผนแม่บทส่งเสริมซอฟต์พาวเวอร์สำหรับอุตสาหกรรมท่องเที่ยวสร้างมูลค่าทางเศรษฐกิจ โดยยกมวยไทยเป็นหนึ่งในซอฟต์พาวเวอร์สำคัญวางแผนประชาสัมพันธ์ให้เป็นที่รู้จัก ส่งเสริมให้เป็นกีฬาเชิงศิลปะป้องกันตัวในระดับนานาชาติ โดยจะบูรณาการการทำงานทุกภาคส่วนเพื่อต่อยอดกีฬาของไทยให้เป็นที่นิยมในวงกว้าง ซึ่งจะช่วยเผยแพร่ศิลปะวัฒนธรรมไทยและสร้างมูลค่าทางเศรษฐกิจได้
โฆษกประจำสำนักนายกรัฐมนตรีกล่าวว่า ตามที่รัฐบาลมีนโยบายส่งเสริมภาพลักษณ์ของประเทศด้วยซอฟต์พาวเวอร์ โดยกำหนดส่งเสริมซอฟต์พาวเวอร์ 5 หมวด (5F) ได้แก่ อาหาร (Food), ภาพยนตร์ (Film), เทศกาล (Festival), แฟชั่น (Fashion) และการต่อสู้ (Fighting) ซึ่งสามารถขยายประเภทออกเป็นสินค้าและบริการท่องเที่ยวได้จำนวนมาก โดยเฉพาะอย่างยิ่ง กีฬามวยไทย ซึ่งเป็นศิลปะการต่อสู้ได้รับความนิยม มีความงดงามในท่วงท่าการเคลื่อนไหว รวมทั้งยังนำไปประยุกต์ใช้ในการออกกำลังกายเพื่อสุขภาพที่ทุกคนสามารถฝึกฝนได้อีกด้วย
โดยล่าสุดทั้งภาครัฐและภาคเอกชนได้ประสานความร่วมมือจัดกิจกรรมและโครงการต่าง ๆ อาทิ การแข่งขันกีฬามวยไทยและศิลปะการต่อสู้แบบผสมผสาน (MMA: Mixed Martial Art) รายการ Legend FC “คนโคราชรักจริงไม่ทิ้งกัน” ณ จังหวัดนครราชสีมา, กิจกรรมแฟลชม็อบมวยไทย (Flash Mob Muay Thai) ณ พาร์ค พารากอน, การลงนามบันทึกข้อตกลงความร่วมมือ (MOU) โครงการ “มวยไทยในสถานศึกษา พัฒนาเยาวชนไทย” รวมไปถึงโครงการเผยแพร่กีฬามวยไทยในต่างประเทศ ผ่านการสาธิตการแข่งขันมวยไทย และสอนศิลปะมวยไทยเบื้องต้น และต่อยอดไปยังการขายสินค้าเกี่ยวกับมวยไทยให้แก่ชาวต่างชาติที่สนใจ
“รัฐบาลเห็นเสน่ห์ และศักยภาพของกีฬามวยไทย ซึ่งถือเป็นมรดกทางวัฒนธรรมไทยที่สำคัญ ได้รับการยอมรับและเป็นที่นิยมทั้งในประเทศและต่างประเทศ โดยพร้อมใช้มวยไทยเป็นสื่อกลางในการเผยแพร่วัฒนธรรมไทยควบคู่กับการวางแผนกลยุทธ์ทางการตลาด ต่อยอดไปยังอุตสาหกรรมท่องเที่ยวเพิ่มเติม ซึ่งจะช่วยสร้างมูลค่าเพิ่มทั้งในระดับท้องถิ่น ประเทศ และขยายสู่ระดับนานาชาติ เป็นการสร้างงาน สร้างรายได้ให้กับคนไทยได้อีกทางหนึ่ง” นายอนุชาฯ กล่าว
วันพฤหัสบดีที่ 1 กันยายน 2565
วธ.เผย ครม. มีมติอนุมัติแต่งตั้งผู้บริหารระดับ 10 ให้ “ชัยพล” เป็น “อธิบดีกรมการศาสนา” พนมบุตร เป็นอธิบดีกรมศิลปากร ประสพ เป็นผอ.สำนักงานศิลปวัฒนธรรมร่วมสมัย
วธ.เผย ครม. มีมติอนุมัติแต่งตั้งผู้บริหารระดับ 10 ให้ “ชัยพล” เป็น “อธิบดีกรมการศาสนา” พนมบุตร เป็นอธิบดีกรมศิลปากร ประสพ เป็นผอ.สำนักงานศิลปวัฒนธรรมร่วมสมัย ขณะที่ “โกวิท” เป็นอธิบดีกรมส่งเสริมวัฒนธรรม
วธ.เผย ครม. มีมติอนุมัติแต่งตั้งผู้บริหารระดับ 10 ให้ “ชัยพล” เป็น “อธิบดีกรมการศาสนา” พนมบุตร เป็นอธิบดีกรมศิลปากร ประสพ เป็นผอ.สำนักงานศิลปวัฒนธรรมร่วมสมัย ขณะที่ “โกวิท” เป็นอธิบดีกรมส่งเสริมวัฒนธรรม
วันที่ 30 สิงหาคม 2565 นายอิทธิพล คุณปลื้ม รัฐมนตรีว่าการกระทรวงวัฒนธรรม (รมว.วธ.) กล่าวภายหลังร่วมประชุมคณะรัฐมนตรี (ครม.) ว่า คณะรัฐมนตรีมีมติอนุมัติตามที่กระทรวงวัฒนธรรม (วธ.) เสนอแต่งตั้งข้าราชการให้ดำรงตำแหน่งประเภทบริหาร ระดับสูง ในกระทรวงวัฒนธรรม โดยให้มีผลตั้งแต่วันที่ 1 ตุลาคม 2565 เป็นต้นไป เพื่อทดแทนตำแหน่งที่ผู้ครองตำแหน่งอยู่เดิมจะเกษียณอายุราชการ และเพื่อการสับเปลี่ยนหมุนเวียน จำนวน 4 ราย ดังนี้
1. นายชัยพล สุขเอี่ยม ผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง กระทรวงวัฒนธรรม ไปดำรงตำแหน่ง อธิบดี (นักบริหาร ระดับสูง) กรมการศาสนา กระทรวงวัฒนธรรม 2. นายพนมบุตร จันทรโชติ ผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง กระทรวงวัฒนธรรม ไปดำรงตำแหน่ง อธิบดี (นักบริหาร ระดับสูง) กรมศิลปากร กระทรวงวัฒนธรรม 3. นายโกวิท ผกามาศ ผู้อำนวยการสำนักงาน (นักบริหาร ระดับสูง) สำนักงานศิลปวัฒนธรรมร่วมสมัย กระทรวงวัฒนธรรม ไปดำรงตำแหน่ง อธิบดี (นักบริหาร ระดับสูง) กรมส่งเสริมวัฒนธรรม กระทรวงวัฒนธรรม 4. นายประสพ เรียงเงิน ผู้ตรวจราชการกระทรวง (ผู้ตรวจราชการกระทรวง ระดับสูง) สำนักงานปลัดกระทรวง กระทรวงวัฒนธรรม ไปดำรงตำแหน่ง ผู้อำนวยการสำนักงาน (นักบริหาร ระดับสูง) สำนักงานศิลปวัฒนธรรมร่วมสมัย กระทรวงวัฒนธรรม ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้ง
รัฐมนตรีว่าการกระทรวงวัฒนธรรม กล่าวต่อไปว่า สำหรับผู้บริหารระดับสูงทั้ง 4 รายที่ได้รับการแต่งตั้งในครั้งนี้ เป็นผู้ที่มีความรู้ความสามารถและประสบการณ์ขับเคลื่อนงานด้านศาสนา ศิลปะและวัฒนธรรมตามนโยบายรัฐบาลและกระทรวงวัฒนธรรม ในการส่งเสริมเทิดทูนสถาบันชาติ ศาสนา พระมหากษัตริย์ สืบสาน รักษา ต่อยอดมรดกภูมิปัญญา สร้างมูลค่าเพิ่มทางเศรษฐกิจให้กับประเทศ
วันพุธที่ 26 ตุลาคม 2565
เตือน! ปชช. ผู้มีรายได้น้อย รีบลงทะเบียนร่วมโครงการฯ ใช้ไฟฟ้า 50 หน่วยฟรี ถึงวันที่ 31 ต.ค. 65
.....
แจ้งเตือนผู้ใช้ไฟฟ้าบ้านอยู่อาศัยที่รายได้น้อยในปัจจุบัน (หรือมาตรการ 50 หน่วยไฟฟรี) และผู้ใช้ไฟฟ้าที่ถือบัตรสวัสดิการแห่งรัฐ ที่ได้รับสิทธิช่วยเหลือค่าไฟฟ้าไม่เกิน 315 บาท/เดือน ที่ประสงค์จะขอรับสิทธิ์ช่วยเหลือค่าไฟฟ้าในระบบใหม่ซึ่งจะเริ่มใช้ในปี 2566 (ซึ่งเป็นไปตามมติ ครม. ที่เห็นชอบขยายเวลามาตรการบรรเทาภาระค่าไฟฟ้าและค่าน้ำประปาให้ผู้ถือบัตรสวัสดิการแห่งรัฐ อีก 7 เดือน ตั้งแต่ ต.ค. 65 – เม.ย. 66)
.
ขอให้รีบลงทะเบียนกับโครงการลงทะเบียนเพื่อสวัสดิการแห่งรัฐปี 2565 ของกระทรวงการคลัง ที่เว็บไซต์ https://welfare.mof.go.th ภายในวันที่ 31 ต.ค. 65 นี้ หากมีข้อสงสัยเกี่ยวกับบัตรสวัสดิการแห่งรัฐ สามารถสอบถามได้ที่ศูนย์ลูกค้าสัมพันธ์บัตรสวัสดิการแห่งรัฐ โทร. 0 2109 2345
#ไทยคู่ฟ้า #สื่อสารรัฐบาลไทย
-------------------
วันพุธที่ 5 ตุลาคม 2565
ธพว.ลงพื้นที่ จ.ชัยภูมิ ช่วยเหลือและให้กำลังใจลูกค้าได้รับผลกระทบ ‘พายุโนรู’ พร้อมส่งมอบถุงยังชีพ-สิ่งของจำเป็นในชีวิตประจำวันให้แก่ผู้ประสบภัยน้ำท่วม
SME D Bank ลงพื้นที่จังหวัดชัยภูมิ เพื่อเร่งให้ความช่วยเหลือและให้กำลังใจลูกค้าธนาคารที่ได้รับผลกระทบจากอิทธิพลจากพายุโนรู ส่งผลให้หลายพื้นที่ในจังหวัดชัยภูมิมีฝนตกหนักต่อเนื่อง เกิดน้ำท่วมสร้างความเดือดร้อนให้กับประชาชนและผู้ประกอบการเอสเอ็มอี
ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank โดยนางสาวนารถนารี รัฐปัตย์ กรรมการผู้จัดการ พร้อมด้วยคณะผู้บริหารและเจ้าหน้าที่ ลงพื้นที่จังหวัดชัยภูมิ เพื่อเร่งให้ความช่วยเหลือและให้กำลังใจลูกค้าธนาคารที่ได้รับผลกระทบจากอิทธิพลจากพายุโนรู ส่งผลให้หลายพื้นที่ในจังหวัดชัยภูมิมีฝนตกหนักต่อเนื่อง เกิดน้ำท่วมสร้างความเดือดร้อนให้กับประชาชนและผู้ประกอบการเอสเอ็มอีจำนวนมาก
ทั้งนี้ เพื่อบรรเทาความเดือดร้อนให้กับประชาชน ธนาคารได้จัดทำถุงยังชีพและสิ่งของจำเป็นในชีวิตประจำวัน “ด้วยห่วงใยและเป็นกำลังใจให้กับผู้ประสบภัยน้ำท่วม” จำนวน 600 ชุด ส่งมอบให้แก่ประชาชน ผู้ประสบภัยน้ำท่วมใน 3 จังหวัด ได้แก่ ขอนแก่น อุบลราชธานี และชัยภูมิ โดยการลงพื้นที่ในครั้งนี้ SME D Bank ร่วมกับนายธีวรา วิตนากร นายกเทศมนตรีเมืองชัยภูมิ ส่งมอบถุงยังชีพให้กับผู้ประสบภัยน้ำท่วมในพื้นที่เขตเทศบาลชัยภูมิ ได้แก่ ชุนชนหนองหลอด คุ้มภักดีนิเวศน์ โดย SME D Bank ธนาคารเพื่อเอสเอ็มอีไทย พร้อมเคียงข้างให้ความช่วยเหลือผู้ประกอบการเอสเอ็มอีไทย ที่ได้รับผลกระทบจากเหตุการณ์น้ำท่วม เพื่อให้ธุรกิจสามารถเดินหน้าด้วยดีอีกครั้ง ณ จังหวัดชัยภูมิ เมื่อวันที่ 4 ต.ค.65
วันพุธที่ 2 พฤศจิกายน 2565
ดีอีเอส เร่งขับเคลื่อนกิจกรรมหนุนการพัฒนาโครงสร้างพื้นฐานดิจิทัล
ดีอีเอส เร่งขับเคลื่อนกิจกรรมหนุนการพัฒนาโครงสร้างพื้นฐานดิจิทัล
วันนี้(1พฤศจิกายน2565) ศาสตราจารย์พิเศษวิศิษฏ์วิศิษฏ์สรอรรถปลัดกระทรวงดิจิทัลเพื่อเศรษฐกิจและสังคม(ดีอีเอส)เป็นประธานการประชุมคณะกรรมการโครงสร้างพื้นฐานดิจิทัลครั้งที่2 /2565 โดยที่ประชุมได้ร่วมกันพิจารณาวาระสำคัญในการดำเนินโครงการยกระดับโครงสร้างพื้นฐานโทรคมนาคมเพื่อขับเคลื่อนเศรษฐกิจของประเทศประกอบด้วยกิจกรรมที่2การเพิ่มประสิทธิภาพโครงข่ายอินเทอร์เน็ตระหว่างประเทศสู่การเป็นศูนย์กลางการแลกเปลี่ยนข้อมูลดิจิทัลของภูมิภาคอาเซียน(ASEAN Digital Hub)และกิจกรรมที่3การก่อสร้างระบบเคเบิลใต้น้ำADC (สป.ดศ.)รวมทั้งพิจารณา(ร่าง)แผนพัฒนาระบบวิทยุคมนาคมของประเทศ(สป.ดศ.)ก่อนเสนอเรื่องดังกล่าวให้คณะกรรมการดิจิทัลเพื่อเศรษฐกิจและสังคมแห่งชาติพิจารณาต่อไปณห้องประชุมONDE-1ชั้น9กระทรวงดิจิทัลเพื่อเศรษฐกิจและสังคม
*************
วันพฤหัสบดีที่ 29 กันยายน 2565
กกจ. รับรางวัลหน่วยงานที่ผ่านการรับรองมาตรฐานการให้บริการศูนย์ราชการสะดวก ประจำปี 2565
สำนักงานจัดหางานจังหวัดแพร่ กรมการจัดหางาน ผ่านการรับรองมาตรฐานการให้บริการศูนย์ราชการสะดวก ประจำปี 2565 รับตราสัญลักษณ์สีฟ้า ศูนย์ราชการสะดวกระดับพื้นฐาน “ให้บริการสะดวก รวดเร็ว เข้าถึงง่าย”
นายไพโรจน์ โชติกเสถียร อธิบดีกรมการจัดหางาน มอบหมายนายวิชิต อินทรเจริญ ผู้ตรวจราชการกรม กรมการจัดหางาน เป็นผู้แทนกรมฯ ร่วมพิธีมอบโล่และตรารับรองมาตรฐานการให้บริการของศูนย์ราชการสะดวก (Government Easy Contact Center : GECC) ประจำปี พ.ศ.2565 ณ โรงแรมเซ็นทรา บายเซ็นทารา ศูนย์ราชการและคอนเวนชันเซ็นเตอร์ แจ้งวัฒนะ จากนายอนุชา นาคาศัย รัฐมนตรีประจำสำนักนายกรัฐมนตรี ประธานในพิธี โดยในปีนี้สำนักงานจัดหางานจังหวัดแพร่ สังกัดกรมการจัดหางาน ได้รับรางวัล ระดับฟ้า (ระดับพื้นฐาน) “ให้บริการสะดวก รวดเร็ว เข้าถึงง่าย” ทำให้ปัจจุบันหน่วยงานในสังกัดกรมการจัดหางานที่ได้รับการรับรองมาตรฐานการให้บริการศูนย์ราชการสะดวก มีจำนวน 7 หน่วยงาน ประกอบด้วย ศูนย์บริการจัดหางานเพื่อคนไทยจังหวัดเชียงใหม่ สำนักงานจัดหางานกรุงเทพมหานครพื้นที่ 7 ศูนย์บริการจัดหางานเพื่อคนไทย (Smart Job Center) สำนักงานจัดหางานจังหวัดขอนแก่น สำนักงานจัดหางานจังหวัดเชียงราย สำนักงานจัดหางานจังหวัดระยอง และสำนักงานจัดหางานจังหวัดแพร่
สำหรับการจัดงานในครั้งนี้จัดขึ้นโดยสำนักงานปลัดสำนักนายกรัฐมนตรีเพื่อเป็นเกียรติแก่หน่วยงานที่ผ่านการรับรองมาตรฐานจากคณะกรรมการอำนวยการศูนย์ราชการสะดวกและเพื่อให้การบริการประชาชนของทุกหน่วยงานของรัฐมีความสะดวก รวดเร็ว เข้าถึงง่าย โดยในปีนี้มีหน่วยงานที่ผ่านการรับรองมาตรฐานการให้บริการของศูนย์ราชการสะดวก (GECC) ประจำปี พ.ศ. 2565 จำนวน 666 ศูนย์ โดยพิจารณามุมมองสำคัญ 4 ด้าน ดังนี้
1. ด้านสถานที่ สะดวก รวดเร็ว เข้าถึงง่าย ไม่สร้างภาระให้แก่ประชาชน
2. ด้านบุคลากร มีจิตบริการ (Service Mind) ให้บริการด้วยคุณภาพและประสิทธิภาพ เกิดความเชื่อมั่น
3. ด้านงานที่ให้บริการ ต้องตอบสนองความต้องการของประชาชนไม่ยุ่งยาก ซับซ้อนบริการมีมาตรฐาน
4. ด้านอื่น ๆ ตามความเหมาะสมตามภารกิจ โดยทุก ๆ ด้าน ต้องมีมาตรฐาน ในการบริการประชาชน
"กรมการจัดหางานให้ความสำคัญกับการพัฒนาและยกระดับการให้บริการประชาชนให้ดียิ่งขึ้น เพื่อสร้างความเชื่อมั่น สร้างความพึงพอใจ และตอบสนองความต้องการให้แก่ประชาชนที่มาขอรับบริการ มุ่งสู่มาตรฐานศูนย์ราชการสะดวก หรือ Government Easy Contact Center (GECC) ตามนโยบายรัฐบาล" อธิบดีกรมการจัดหางาน กล่าว
วันศุกร์ที่ 23 กันยายน 2565
​โฆษกรัฐบาลเผย ไทยยังมีฝนตกต่อเนื่อง เตือนประชาชนเฝ้าระวังน้ำท่วมฉับพลัน-น้ำป่าไหลหลาก ในหลายจังหวัดทั่วประเทศ หน่วยงานที่เกี่ยวข้องพร้อมร่วมบูรณาการแก้ไขปัญหา
​โฆษกรัฐบาลเผย ไทยยังมีฝนตกต่อเนื่อง เตือนประชาชนเฝ้าระวังน้ำท่วมฉับพลัน-น้ำป่าไหลหลาก ในหลายจังหวัดทั่วประเทศ หน่วยงานที่เกี่ยวข้องพร้อมร่วมบูรณาการแก้ไขปัญหา และให้ความช่วยเหลือประชาชน
วันนี้ (วันที่ 23 กันยายน 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า จากสถานการณ์ฝนตกหนักและฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่านและพื้นที่ลุ่ม ซึ่งล่าสุดพบผลกระทบจากมรสุมตะวันตกเฉียงใต้ที่พัดปกคลุมทะเลอันดามันและอ่าวไทย มีกำลังแรงขึ้น ทำให้ประเทศไทยตอนบนมีฝนตกหนักบางแห่งบริเวณภาคเหนือ ภาคตะวันออกเฉียงเหนือ ภาคกลาง ภาคตะวันออก และภาคใต้ฝั่งตะวันตก ทั้งนี้ ขอให้ประชาชนในบริเวณพื้นที่ดังกล่าวเฝ้าระวังน้ำท่วมฉับพลันและน้ำป่าไหลหลาก และติดตามสถานการณ์อย่างใกล้ชิด นอกจากนี้ สถานการณ์ปริมาณน้ำในแม่น้ำสายหลักและลำน้ำสาขามีปริมาณมาก ส่งผลให้เกิดน้ำสถานการณ์น้ำล้นตลิ่งใน 8 จังหวัด ได้แก่ ตาก ขอนแก่น มหาสารคาม อุบลราชธานี พระนครศรีอยุธยา อ่างทอง สิงห์บุรี ปทุมธานี รวม 19 อำเภอ 134 ตำบล 699 หมู่บ้าน ประชาชนได้รับผลกระทบ 31,571 ครัวเรือน โดยรัฐบาลได้เร่งดำเนินการประสานแต่ละจังหวัดดูแลผู้ประสบภัย พร้อมระดมกำลังเร่งระบายน้ำออกจากพื้นที่น้ำท่วมขัง ซึ่งกรมป้องกันและบรรเทาสาธารณภัย (ปภ.) กระทรวงมหาดไทย องค์กรปกครองส่วนท้องถิ่น และหน่วยงานที่เกี่ยวข้อง ได้ให้ความช่วยเหลือและเร่งระบายน้ำออกจากพื้นที่อย่างต่อเนื่อง รวมทั้งจัดเจ้าหน้าที่เข้าสำรวจประเมินความเสียหาย เพื่อดำเนินการช่วยเหลือตามระเบียบกระทรวงการคลังต่อไป
“หน่วยงานของรัฐที่เกี่ยวข้องได้ร่วมบูรณาการการทำงาน ประเมินสถานการณ์อุทกภัยอย่างต่อเนื่อง เพื่อปรับการทำงานให้เหมาะกับสถานการณ์ รวมทั้งแบ่งส่วนให้การดูแล ช่วยเหลือประชาชนที่ได้รับความเดือดร้อนอย่างเหมาะสมและครอบคลุม พร้อมเตือนประชาชนให้เฝ้าระวังอันตราย” นายอนุชาฯ กล่าว
ทั้งนี้ หากประชาชนที่ได้รับความเดือดร้อนจากกรณีดังกล่าว สามารถแจ้งเหตุและขอความช่วยเหลือทางไลน์ “ปภ.รับ แจ้งเหตุ 1784” โดยเพิ่มเพื่อนที่ Line ID: @1784DDPM และสายด่วนนิรภัย 1784 ตลอด 24 ชั่วโมง นอกจากนี้ ยังสามารถติดตามประกาศการแจ้งเตือนภัยได้ที่แอปพลิเคชัน “THAI DISASTER ALERT”
...........................
วันเสาร์ที่ 24 กันยายน 2565
รมช.สธ. นำข้าราชการ วางพวงมาลาถวายราชสักการะเนื่องในวันมหิดล
รัฐมนตรีช่วยว่าการกระทรวงสาธารณสุข นำผู้บริหาร ข้าราชการ และบุคลากรสาธารณสุข วางพวงมาลาถวายราชสักการะและถวายสดุดี สมเด็จพระมหิตลาธิเบศร อดุลยเดชวิกรม พระบรมราชชนก และสมเด็จพระศรีนครินทราบรมราชชนนี เนื่องในวันมหิดล
วันนี้ (24 กันยายน 2565) ที่บริเวณลานพระราชานุสาวรีย์สมเด็จพระมหิตลาธิเบศร อดุลยเดชวิกรมพระบรมราชชนกและสมเด็จพระศรีนครินทราบรมราชชนนี บนแท่นฐานเดียวกัน กระทรวงสาธารณสุข ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข นำคณะผู้บริหาร หัวหน้าส่วนราชการ ข้าราชการและบุคลากรในสังกัดกระทรวงสาธารณสุข รวมทั้งผู้แทนหน่วยงาน มูลนิธิ สมาคม องค์กรต่าง ๆ วางพวงมาลาถวายราชสักการะและกล่าวถวายสดุดี เนื่องในวันมหิดล อันเป็นวันคล้ายวันสวรรคตของสมเด็จพระมหิตลาธิเบศรอดุลยเดชวิกรม พระบรมราชชนก ซึ่งตรงกับวันที่ 24 กันยายนของทุกปี
ดร.สาธิต กล่าวสดุดีว่า สมเด็จพระมหิตลาธิเบศร อดุลยเดชวิกรม พระบรมราชชนก และสมเด็จพระศรีนครินทราบรมราชชนนี ทรงมีคุณูปการอันใหญ่หลวงต่อปวงชนชาวไทย ทรงมีพระปรีชาญาณหยั่งเห็นการณ์ไกลว่าความเจริญรุ่งเรืองของประเทศชาติและความผาสุกของพสกนิกร มีความเกี่ยวโยงสัมพันธ์อย่างใกล้ชิดกับการแพทย์และการสาธารณสุขที่มีประสิทธิภาพสูง ตลอดพระชนม์ชีพของพระองค์ได้ทรงทุ่มเทพระวรกาย พระสติปัญญาและทรัพย์สินส่วนพระองค์ ทรงวางรากฐานการพัฒนาบุคลากรด้านการแพทย์ การสาธารณสุขและการพยาบาลและทรงเป็นต้นแบบในการนำความรู้มาใช้จริง ดังพระราชดำรัสที่ว่า “ความสำเร็จที่แท้ มิใช่อยู่ที่การเรียนรู้เท่านั้นแต่อยู่ที่ความสามารถในการประยุกต์ใช้ความรู้นั้นให้เกิดประโยชน์แก่มวลมนุษยชาติ” รวมทั้งทรงมุ่งมั่นปฏิบัติพระราชกรณียกิจเพื่อประโยชน์ต่อผู้อื่น ทรงเสริมสร้างความอยู่ดีมีสุขให้กับประชาชนโดยไม่เลือกฐานะ ไม่ถือพระองค์ จนเป็นที่ซาบซึ้งในพระมหากรุณาธิคุณอันยิ่งใหญ่ ประชาชนชาวไทยจึงพร้อมใจกันขอพระราชทานพระบรมราชานุญาต ถวายพระราชสมัญญานาม สมเด็จพระมหิตลาธิเบศร อดุลยเดชวิกรม พระบรมราชชนก ว่า “พระบิดาแห่งการแพทย์แผนปัจจุบันของไทย” และ สมเด็จพระศรีนครินทราบรมราชชนนี ว่า “พระมารดาแห่งการสาธารณสุขไทย”
กระทรวงสาธารณสุข ในฐานะหน่วยงานหลักด้านการแพทย์และการสาธารณสุขของประเทศได้ขอพระราชทานพระบรมราชานุญาตจัดสร้างพระราชานุสาวรีย์ สมเด็จพระมหิตลาธิเบศร อดุลยเดชวิกรม พระบรมราชชนก และสมเด็จพระศรีนครินทราบรมราชชนนี อยู่บนแท่นฐานเดียวกัน ในบริเวณกระทรวงสาธารณสุข เพื่อน้อมเกล้าน้อมกระหม่อมถวายเป็นอนุสรณ์สถิตแห่งความรัก เทิดทูน และน้อมรำลึกถึงพระมหากรุณาธิคุณ อีกทั้งเป็นการเทิดพระเกียรติของทั้งสองพระองค์
ทั้งนี้ ดร.สาธิต ได้กล่าวในนามผู้บริหาร ข้าราชการและบุคลากรสังกัดกระทรวงสาธารณสุข น้อมรำลึกถึงพระมหากรุณาธิคุณ และน้อมถวายพระเกียรติคุณของทั้งสองพระองค์ พร้อมปฏิญาณตนดำเนินรอยตามเบื้องพระยุคลบาท สืบสานพระราชปณิธานของทั้งสองพระองค์สืบไป
****************************************** 24 กันยายน 2565
วันจันทร์ที่ 3 ตุลาคม 2565
​รมว.สุชาติ ย้ำ บอร์ดอุทธรณ์ สปส. ยึดประโยชน์ประชาชนเป็นที่ตั้ง สร้างความเสมอภาคในสังคม
​รมว.สุชาติ ย้ำ บอร์ดอุทธรณ์ สปส. ยึดประโยชน์ประชาชนเป็นที่ตั้ง สร้างความเสมอภาคในสังคม
วันที่ 3 ตุลาคม 2565 นายสุชาติ ชมกลิ่น รัฐมนตรีว่าการกระทรวงแรงงาน ให้การต้อนรับ นายอาทิตย์ อิสโม ประธานกรรมการคณะกรรมการอุทธรณ์ สำนักงานประกันสังคม และกรรมการอุทธรณ์ ในโอกาสเข้าพบรัฐมนตรีว่าการกระทรวงแรงงาน เพื่อรายงานผลการดำเนินงานของคณะกรรมการอุทธรณ์ ในการแก้ไขปัญหาการอุทธรณ์ของผู้ประกันตนมาตรา 39 รายงานผลการดำเนินงานการพิจารณาเรื่องอุทธรณ์ของคณะกรรมการอุทธรณ์ ตั้งแต่เดือนกุมภาพันธ์ 2564 ถึง กันยายน 2565 ณ ห้องจัตุมงคล ชั้น 6 อาคารกระทรวงแรงงาน ซึ่งคณะกรรมการอุทธรณ์ สำนักงานประกันสังคม ได้แต่งตั้งขึ้นตามพระราชบัญญัติประกันสังคม พ.ศ. 2533 มีหน้าที่พิจารณาอุทธรณ์ของนายจ้าง ผู้ประกันตนหรือบุคคลอื่นใด ที่ยังไม่พอใจในคำสั่งของเลขาธิการหรือของพนักงานเจ้าหน้าที่ซึ่งสั่งการตามอำนาจหน้าที่การพิจารณาวินิจฉัยอุทธรณ์ของคณะกรรมการอุทธรณ์ ซึ่งเป็นองค์กรที่มีอำนาจพิจารณาอุทธรณ์ที่จัดตั้งขึ้นในรูปแบบคณะกรรมการ มีผู้ทรงคุณวุฒิ และตัวแทนนายจ้าง ลูกจ้าง ในลักษณะไตรภาคี
นายสุชาติ กล่าวว่า กระทรวงแรงงานขอขอบคุณคณะกรรมการอุทธรณ์ในหลายๆ เรื่องที่ได้ดำเนินงานร่วมกันในการช่วยเหลือดูแลสิทธิประโยชน์ของพี่น้องผู้ใช้แรงงาน ผมขอให้แนวทางการทำงานโดยมองประชาชนเป็นตัวตั้ง รับฟังปัญหาของพี่น้องประชาชนและนำปัญหาเหล่านั้นมาทำเป็นนโยบายเพื่อแก้ไขปัญหา ซึ่งท่านนายกรัฐมนตรี พล.อ.ประยุทธ์ จันทร์โอชา ท่านได้อนุมัติโครงการต่าง ๆ ในทุกเรื่องที่ประชาชนได้ประโยชน์ ผมเองขอชื่นชมคณะกรรมการอุทธรณ์ชุดนี้ที่ได้ดำเนินการวินิจฉัยอุทธรณ์ภายใต้หลักการ Balance ความรู้สึกประชาชน เพื่อสร้างความยุติธรรม ภายใต้หลักมนุษยธรรม และสร้างความเสมอภาคเท่าเทียมให้เกิดประโยชน์สูงสุดในสังคม ทั้งในส่วนของนายจ้าง ลูกจ้าง และพี่น้องผู้ใช้แรงงาน ซึ่งสอดคล้องกับนโยบายรัฐบาลที่จะมุ่งพัฒนาทรัพยากรมนุษย์ของชาติให้แข็งแรง ประเทศชาติแข็งแรง และประชาชนมีความมั่นคงในชีวิต
+++++++++++++++++++
กองเผยแพร่และประชาสัมพันธ์
3 ตุลาคม 2565
วันพฤหัสบดีที่ 29 กันยายน 2565
“เฉลิมชัย” เตรียมพบหารือรัฐมนตรีเกษตรฯ.ซาอุดีอาระเบียพรุ่งนี้ มุ่งขยายความร่วมมือด้านการเกษตรทุกมิติ
“เฉลิมชัย” เตรียมพบหารือรัฐมนตรีเกษตรฯ.ซาอุดีอาระเบียพรุ่งนี้ มุ่งขยายความร่วมมือด้านการเกษตรทุกมิติ
รายงานข่าวจากกระทรวงเกษตรและสหกรณ์ เปิดเผยวันนี้ถึงการเตรียมความพร้อมในการให้การต้อนรับ นายอับดุลเราะห์มาน บิน อับดุลมุห์สิน อัลฟัฎลี รัฐมนตรีว่าการกระทรวงสิ่งแวดล้อม น้ำ และการเกษตร แห่งราชอาณาจักรซาอุดีอาระเบีย และคณะ ในโอกาสเดินทางเยือนประเทศไทยอย่างเป็นทางการในฐานะแขกของกระทรวงเกษตรและสหกรณ์ ระหว่างวันที่ 29 กันยายน - 2 ตุลาคม นี้ ว่า ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ได้สั่งการให้ทุกหน่วยงานที่เกี่ยวข้องเตรียมความพร้อมที่จะให้การต้อนรับรัฐมนตรีว่าการกระทรวงสิ่งแวดล้อม น้ำ และการเกษตรแห่งราชอาณาจักรซาอุดีอาระเบีย และคณะ อย่างเต็มที่ ซึ่งการเดินทางเยือนประเทศไทยในครั้งนี้ ถือเป็นการเดินทางอย่างเป็นทางการครั้งแรกของคณะซาอุดีอาระเบีย เป็นผลมาจากการเดินทางเยือนซาอุดิอาระเบียของกระทรวงเกษตรและสหกรณ์โดย ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ได้มอบหมายให้นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ เป็นหัวหน้าคณะผู้แทนของกระทรวงเกษตรและสหกรณ์เดินทางเยือนซาอุดีอาระเบียระหว่างวันที่ 15-19 พฤษภาคมร่วมกับคณะของรัฐบาลและภาคเอกชนโดยการนำของนายดอน ปรมัติถ์วินัย รองนายกรัฐมนตรีและรัฐมนตรีว่าการกระทรวงการต่างประเทศ
ทั้งนี้ ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์จะมีการหารือกับนายอับดุลเราะห์มาน บิน อับดุลมุห์สิน อัลฟัฎลี รัฐมนตรีว่าการกระทรวงสิ่งแวดล้อม น้ำ และการเกษตร แห่งราชอาณาจักรซาอุดีอาระเบีย ในวันที่30กันยายนที่กระทรวงเกษตรฯ.เพื่อขยายความร่วมมือด้านการเกษตรระหว่าง2ประเทศรวมทั้งประเด็นสำคัญอื่นๆอาทิ การส่งออกสินค้าปศุสัตว์ การส่งออกสินค้าประมง และความร่วมมือระหว่างภาคเอกชน เป็นต้น ยังมีการนำคณพซาอุดิอาระเบียเดินทางศึกษาดูงาน ณ โรงงานแปรรูปอาหารที่ได้รับมาตรฐานฮาลาล เพื่อเป็นการสร้างความเชื่อมั่นในศักยภาพด้านการผลิต และคุณภาพอาหารฮาลาลของไทย.
วันอังคารที่ 18 ตุลาคม 2565
กระทรวงคมนาคม กรมการขนส่งทางบก ร่วมใจช่วยผู้ประสบภัยน้ำท่วม
...
กระทรวงคมนาคม กรมการขนส่งทางบก ร่วมใจช่วยผู้ประสบภัยน้ำท่วม มอบข้าวกล่อง ขนม น้ำดื่ม ผลไม้ และยารักษาโรค เพื่อบรรเทาความเดือดร้อนแก่ผู้ประสบภัยจากเหตุอุทกภัยที่เกิดขึ้น ในเขตอำเภอเมืองมหาสารคาม ณ ศูนย์พักพิงโรงเรียนท่าตูมดอนเรือและศูนย์พักพิงโรงเรียนบ้านหันเชียงเหียน รวมจำนวนผู้ประสบภัยกว่า 300 คนโดยมีคณะท่านนายกเหล่ากาชาดจังหวัดมหาสารคาม และประชาสัมพันธ์จังหวัด ร่วมมอบสิ่งของเพื่อช่วยเหลือผู้ประสบภัยด้วย
วันพุธที่ 28 กันยายน 2565
ปลัดกระทรวงวัฒนธรรม เป็นประธานพิธีประดับธงชาติและเคารพธงชาติ เนื่องในวันพระราชทานธงชาติไทย
ปลัดกระทรวงวัฒนธรรม เป็นประธานพิธีประดับธงชาติและเคารพธงชาติ เนื่องในวันพระราชทานธงชาติไทย
วันที่ 28 กันยายน 2565 นางยุพา ทวีวัฒนะกิจบวร ปลัดกระทรวงวัฒนธรรม เป็นประธานพิธีประดับธงชาติและเคารพธงชาติ เนื่องในวันพระราชทานธงชาติไทย โดยมีนางยุถิกา อิศรางกูร ณ อยุธยา รองปลัดกระทรวงวัฒนธรรม นายประสพ เรียงเงิน หัวหน้าผู้ตรวจราชการกระทรวงวัฒนธรรม ผู้บริหารกระทรวงวัฒนธรรม ข้าราชการ และเจ้าหน้าที่เข้าร่วม ณ บริเวณหน้าเสาธง อาคารวัฒนธรรมวิศิษฏ์ กระทรวงวัฒนธรรม
วันอังคารที่ 6 กันยายน 2565
สำนักงานปลัดกระทรวงวัฒนธรรม ได้รับโล่เกียรติยศ "องค์กรคนดี" จากคณะกรรมาธิการศาสนา คุณธรรม จริยธรรม ศิลปะและวัฒนธรรม วุฒิสภา
สำนักงานปลัดกระทรวงวัฒนธรรม ได้รับโล่เกียรติยศ "องค์กรคนดี" จากคณะกรรมาธิการศาสนา คุณธรรม จริยธรรม ศิลปะและวัฒนธรรม วุฒิสภา ยกย่องเชิดชูเกียรติ ให้เป็น ๑ ในองค์กร ที่นำความรู้และจุดเด่นขององค์กร มาสร้างแรงบันดาลใจ สร้างคนดีภายในองค์กร
สำนักงานปลัดกระทรวงวัฒนธรรม ได้รับโล่เกียรติยศ "องค์กรคนดี" จากคณะกรรมาธิการศาสนา คุณธรรม จริยธรรม ศิลปะและวัฒนธรรม วุฒิสภา ยกย่องเชิดชูเกียรติ ให้เป็น ๑ ในองค์กร ที่นำความรู้และจุดเด่นขององค์กร มาสร้างแรงบันดาลใจ สร้างคนดีภายในองค์กร สู่การปฏิบัติได้อย่างเป็นรูปธรรม
วันที่ ๖ กันยายน ๒๕๖๕ ศาสตราจารย์พิเศษ พรเพชร วิชิตชลชัย ประธานวุฒิสภา เป็นประธานพิธีมอบโล่เกียรติยศ "องค์กรคนดี" จัดโดยคณะอนุกรรมาธิการด้านคุณธรรมและจริยธรรม คณะทำงานคนดี สังคมดี ในคณะกรรมาธิการศาสนา คุณธรรม จริยธรรม ศิลปะและวัฒนธรรม วุฒิสภา โดยมี นายมหรรณพ เดชวิทักษ์ ประธานคณะกรรมาธิการศาสนา คุณธรรม จริยธรรม ศิลปะและวัฒนธรรม วุฒิสภา นางศิรินา ปวโรฬารวิทยา รองประธานคณะกรรมาธิการศาสนาฯ และประธานคณะอนุกรรมาธิการด้านคุณธรรมและจริยธรรม คณะกรรมาธิการ ผู้บริหาร ผู้แทนจากหน่วยงานที่ได้รับมอบโล่เกียรติยศ "องค์กรคนดี" เข้าร่วม ณ ห้องประชุม ๔๐๒ - ๔๐๓ ชั้น ๔ อาคารรัฐสภา
คณะอนุกรรมาธิการด้านคุณธรรมและจริยธรรมฯ ได้พิจารณาสรรหาและคัดเลือกจากองค์กรภาครัฐ ภาคเอกชน ภาคชุมชน และภาคประชาสังคม ที่ยึดหลักคุธรรม จริยธรรม และหลักธรรมมาภิบาล ในการบริหารงาน เป็นที่ประจักษ์ในสังคม รวม 65 องค์กร แบ่งเป็น ภาครัฐ 28 องค์กร ภาคเอกชน 23 องค์กร ภาคชุมชน 5 องค์กร และภาคประชาสังคม 8 องค์กร
ในโอกาสนี้สำนักงานปลัดกระทรวงวัฒนธรรม ได้รับการยกย่องให้เป็น ๑ ใน "องค์กรคนดี" โดยมีนางยุพา ทวีวัฒนะกิจบวร ปลัดกระทรวงวัฒนธรรม เป็นผู้เข้ารับโล่เกียรติยศดังกล่าว
ทั้งนี้ การจัดพิธีมอบโล่เกียรติยศ "องค์กรคนดี" ขึ้น เพื่อยกย่องเชิดชูเกียรติองค์กรภาครัฐ เอกชน และภาคประชาสังคม ที่สามารถสกัดความรู้จุดเด่นของตนเองนำมาสื่อสารสร้างแรงบันดาลใจกับองค์กรอื่นในสังคมได้ ร่วมกันถ่ายทอดกระบวนการสร้างคนดีขององค์กรหรือวิธีการสร้างคนดีภายในองค์กร เพื่อขยายผลสู่การปฏิบัติได้อย่างเป็นรูปธรรม พร้อมทั้งพัฒนาศักยภาพผู้นำองค์กรและบุคคลภายในองค์กรให้เป็นผู้มีความรู้ ความสามารถ และมีคุณธรรมจริยธรรม ทำให้เกิดการเปลี่ยนแปลงเชิงประจักษ์ขึ้นภายในองค์กร และสามารถขยายผลไปสู่องค์กรอื่นของประเทศได้อย่างเป็นรูปธรรม
วันพุธที่ 26 ตุลาคม 2565
รัฐมนตรีว่าการกระทรวงยุติธรรม รีบแก้ปัญหาคนพ้นโทษ ออกมาก่อเหตุซ้ำ เร่ง “ยุติธรรม”จัด Watchlist บุคคลอันตรายให้ครบ หลังกฎหมายป้องกันทำผิดซ้ำ
รัฐมนตรีว่าการกระทรวงยุติธรรม รีบแก้ปัญหาคนพ้นโทษ ออกมาก่อเหตุซ้ำ เร่ง “ยุติธรรม” จัด Watchlist บุคคลอันตรายให้ครบ หลังกฎหมายป้องกันทำผิดซ้ำ ประกาศราชกิจจานุเบกษาแล้ว มีผลใช้อีก 90 วัน สั่งตั้งอนุกรรมการ ศึกษาแบ่งเกณฑ์การจัดกลุ่ม-ใส่กำไลอีเอ็ม
วันที่ 26 ตุลาคม 2565 นายสมศักดิ์ เทพสุทิน รัฐมนตรีว่าการกระทรวงยุติธรรม เป็นประธานการประชุมผู้บริหารกระทรวง โดยมี นางสาวณัฐธ์ภัสส์ ยงใจยุทธ ผู้ช่วย รมว.ยุติธรรม นายวัลลภ นาคบัว รองปลัดกระทรวงยุติธรรม อธิบดีกรมต่างๆ และผู้บริหารกระทรวง เข้าร่วมประชุม
โดยนายสมศักดิ์ กล่าวถึงความคืบหน้า พ.ร.บ.มาตรการป้องกันการกระทำความผิดซ้ำในความผิดเกี่ยวกับเพศหรือที่ใช้ความรุนแรง หรือ กฎหมาย JSOC ว่า ได้มีการประกาศในราชกิจจานุเบกษาแล้ว เมื่อวันที่ 25 ตุลาคมที่ผ่านมา โดยจะมีผลบังคับใช้อีก 90 วัน คือ วันที่ 23 มกราคม 2566 ดังนั้น ตนอยากให้ทุกหน่วยงานที่เกี่ยวข้อง เร่งเตรียมความพร้อม โดยเฉพาะการสร้างการรับรู้ และการจัด Watchlist กลุ่มบุคคลอันตราย ให้ชัดเจน เพราะเริ่มมีผู้พ้นโทษ ออกมาก่อเหตุ แต่กลับไม่อยู่ในการจัด Watchlist
ขณะที่ นายชาญ วชิรเดช รองอธิบดีกรมราชทัณฑ์ ชี้แจงว่า ที่ผ่านมา กฎหมาย JSOC ยังไม่จบ ทางกรรมาธิการฯ ก็มีการเพิ่มเติมมา จึงยังไม่มีการจัด Watchlist ทั้งหมด ซึ่งอาจทำให้ผู้พ้นโทษ บางรายที่ออกไปก่อเหตุนั้น ไม่ได้ถูกจัดอยู่ใน Watchlist รวมถึงบางราย อาจยังไม่ชัดเจนว่า จะเข้าความผิดข้อใด ในการจัดกลุ่ม Watchlist ผู้ต้องขัง ที่ต้องเข้าข่ายทั้งข้อ 1 ประกอบด้วย ความผิดเกี่ยวกับการก่อให้เกิดภยันตรายต่อประชาชน ,ความผิดเกี่ยวกับเพศ ,ความผิดเกี่ยวกับชีวิตและร่างกาย ,ความผิดเกี่ยวกับเสรีภาพและชื่อเสียง ,ความผิดเกี่ยวกับทรัพย์ และข้อ 2 ประกอบด้วย ฆ่าเด็ก หรือ ข่มขืนเด็ก , ฆ่าข่มขืน ,ฆาตกรต่อเนื่อง ,กระทำผิดซ้ำซาก ,ฆาตรกรโรคจิต ,สังหารหมู่ ,ผู้ค้ายาเสพติดรายใหญ่ โดยทำให้บางราย เข้าหลักเกณฑ์เพียงข้อ 1 แต่ไม่เข้าเงื่อนไขข้อ 2 จึงไม่ถูกจัด Watchlist
นายสมศักดิ์ กล่าวต่อว่า เมื่อมีกฎหมาย JSOC ออกมาแล้ว เราต้องเร่งจัด Watchlist ตามฐานความผิด 12 มาตรา ซึ่งตนจะตั้งคณะอนุกรรมการขึ้นมา 1 ชุด เพื่อให้ศึกษาการจัดกลุ่ม Watchlist ในการกำหนดว่าแต่ละมาตรการความผิด จะต้องมีการจัดอยู่ใน Watchlist ใด และต้องติดกำไลอีเอ็ม หลังพ้นโทษเป็นเวลาเท่าไร โดยขอให้อนุกรรมการชุดนี้ เร่งสรุปความคืบหน้าทุกสัปดาห์ พร้อมขอให้มีการหยิบยกคดีสำคัญขึ้นมา เป็นเคสตัวอย่างด้วย ว่าถ้าเป็นกรณีแบบนี้ ต้องติดกำไลอีเอ็มกี่ปี
“ก่อนหน้านี้ การจัด Watchlist ทำโดยยังไม่มีกฎหมาย แต่ขณะนี้ มีกฎหมายป้องกันการกระทำผิดซ้ำแล้ว เพียงก่อเหตุรุนแรง ก็จะเข้ามาตราต่างๆ ของกฎหมายนี้แล้ว ที่ต้องถูกเฝ้าระวัง ซึ่งการใส่กำไลอีเอ็ม จะไม่เท่ากัน ต้องขึ้นอยู่กับคณะกรรมการพิจารณา และอนุกรรมการ ที่ผมตั้งขึ้นมาศึกษาแนวทางไว้ ซึ่งได้สั่งการให้เร่งด่วนที่สุด เพราะผมซีเรียสกับเรื่องนี้มาก รู้สึกเสียใจทุกครั้ง ที่ยังเจอข่าวผู้พ้นโทษ ออกมาก่อเหตุซ้ำ หรือ ข่าวสะเทือนขวัญ กับกลุ่มผู้หญิง ดังนั้น ผมจะเร่งจัดทำบุคคลอันตรายให้เร็วที่สุด เพื่อทำให้สังคม โดยเฉพาะกลุ่มผู้หญิง รู้สึกอุ่นใจ และปลอดภัยจากบุคคลอันตราย ที่เราช่วยเฝ้าระวังอย่างใกล้ชิดแล้ว” รมว.ยุติธรรม กล่าว